*(Napisano za objavo v novomašniški številki Družine 2017)*

**Molimo za nove duhovne poklice, ali je duhovnikov res premalo?**

**Brigita Perše**

Ko sem pred petnajstimi leti ravno prišla na Nadškofijo Ljubljana pod tedanjim nadškofom dr. Francem Rodetom, me je tik pred sejo po telefonu poklical frančiškanski duhovnik, in povedal, da ima danes s posebno skupino napovedano molitev za nove duhovne poklice. Zanimalo ga je, ali je res premalo duhovnikov, in za koliko? Tedaj se mi niti sanjalo ni, kako je s tem. Kasneje sem ugotovila, da do tedaj v slovenski Cerkvi pravzaprav niti ni »primanjkovalo« duhovnikov, in zaradi česar je bilo vprašanje patra delno tudi razumljivo. Zadnje desetletje je število duhovnikov upadalo le počasi, stopamo pa ravno v obdobje, ko bo začelo bolj hitro upadati. Kako je to mogoče napovedati? V Sloveniji imamo trenutno okrog 1000 duhovnikov (četrtina od teh je redovnih) v povprečni starosti šestdeset let. Največ duhovnikov je danes starih od 63 do 75 let. Zakaj je ta starostna skupina še vedno tako množična, čeprav je je nekaj odšlo že v večnost, pojasni graf, ki zgolj okvirno kaže gibanje števila novomašnikov na Slovenskem.

Novomašniki v Cerkvi na Slovenskem, 1952–2017

V Sloveniji je bilo izredno veliko novomašnikov v sedemdesetih letih prejšnjega stoletja. Tedaj je bilo povprečno petdeset novih maš na leto, z izjemo enega leta, ko se je mašniško posvečenje preneslo s petega na šesti letnik Teološke fakultete. Ta populacija je bila v Sloveniji tudi najštevilčnejša, tj. generacija otrok, ki so se rodili kmalu po drugi svetovni vojni in so tedaj vstopali na trg dela. Takoj nato pa je bilo novomašnikov toliko, kot pred tem, to je okrog dvajset. Vse od nastanka treh novih škofij pred desetimi leti pa do danes smo imeli okrog deset novomašnikov na leto; to leto so prvič le trije. Vsak tretji novomašnik prihaja iz redovnih skupnosti.

Število duhovnikov je pomemben dejavnik verskega življenja, še zlasti v krajevnih cerkvah, kakršna je slovenska, ki je bila v preteklosti zelo odvisna od njih. Takšna je bila tudi zato, ker v socializmu ni bilo priporočljivo biti veren, zaradi česar so se verniki držali bolj ob strani, tako da je skoraj vsa verska dejavnost slonela na plečih duhovnika.

Danes je tri četrtine ljudi v Sloveniji še katoličanov, od katerih pa le vsak šesti pride v nedeljo k sveti maši. V Sloveniji trenutno pride na enega duhovnika okrog 1500 vernikov. Starost naših duhovnikov pa kaže, da stopamo v obdobje, v katerem se bo njihovo število iz leta v leto naglo krčilo, kar bo trajalo kakšno desetletje ali dve. S preostalim številom duhovnikov ne bo mogoče vzdrževati »zgodovinske« župnijske mreže, saj se bo v tem obdobju število duhovnikov zmanjšalo za več kot tretjino – trenutno pa je brez duhovnika že tretjina župnij. To bo za slovensko Cerkev, ki je stoletja svojo identiteto, strukturo in pastoralo gradila na duhovnikih, precejšen udarec.

Koprski škof dr. Jurij Bizjak je zato na veliki četrtek že napovedal, da bo koprska škofija z novim letom izvedla obsežno reorganizacijo župnij v smislu ukinjanja oz. združitve župnij. V večini primerov bo načrtovana sprememba samo uzakonila že obstoječe stanje. Mariborska nadškofija, ki nima tako velikega števila malih župnij kot koprska škofija, ima pa že sedaj brez duhovnika tretjino župnij, vidi rešitev poleg souprav ter združenih župnij tudi v t.i. pastoralnih zvezah, kjer dva ali trije duhovniki skupaj upravljajo več župnij. Trenutno imajo dve takšni zvezi, v katerih je zajetih deset župnij. Eno od mariborskih župnij pa oskrbuje že stalni diakon. Ljubljanska nadškofija je pred leti skupaj z duhovniki že izoblikovala načrt, katere župnije lahko še gredo v soupravo, oz. katere bi lahko združili …. Vsaka župnija je namreč subjekt, ki ga je kot takega potrebno individualno reševati.

Vsi škofje poudarjajo, da ne bo ukinjena nobena župnija, ki je živa. Ukinjena bo le tista župnija, ki je že sama prenehala obstajati, ker župljani niso poskrbeli za njeno živost, bodisi pri verouku, župnijskem pastoralnem svetu, pri bogoslužju ipd. S tem se odgovornost prenese na župljane. Ljudje duhovnika prepogosto želijo imeti povsod zraven. Pri marsičem, kar ni izključno duhovnikovo delo, bi ga lahko razbremenili verniki sami. Prihaja čas prebujanja karizem vseh vernikov. Karizma je dar, ki nam ga je Bog dal, ne za nas same, ampak da bi ga dali na razpolago za služenje drugim. Prihaja čas, ko bo Cerkev zaživela v majhnih občestvih. Čas je, da se ob pogledu na vernost poslovimo od t. i. »še sindroma«, ko vsako leto ugotavljamo »samo še« toliko ljudi veruje, »samo še« toliko župnij ima duhovnika … Imeti je treba pozitiven pogled na vero. Danes je pomembna osebna odločitev posameznika, da želi hoditi za Kristusom ter oblikovanje malih občestev, ki so nekakšna »žareča središča«, v katerih se verniki zbiramo in podpiramo v verskem življenju. Kljub manjšemu številu duhovnikov, upam, da ne bo ukinjeno nobeno evharistično občestvo.